ITEL เตือนผู้ถือหุ้นใช้สิทธิ “ITEL-W3” 30 มิ.ย.นี้
ITEL แจ้งผู้ถือหุ้นใช้สิทธิแปลง “ITEL-W3” เป็นหุ้นสามัญ 23-29 มิ.ย.65 และกำหนดวันใช้สิทธิ 30 มิ.ย.65 นำเงินเสริมสภาพคล่องรองรับการขยายธุรกิจ
ITEL แจ้งผู้ถือหุ้นใช้สิทธิแปลง “ITEL-W3” เป็นหุ้นสามัญ 23-29 มิ.ย.65 และกำหนดวันใช้สิทธิ 30 มิ.ย.65 นำเงินเสริมสภาพคล่องรองรับการขยายธุรกิจ
23 มิ.ย. 2565

นายณัฐนัย อนันตรัมพร ประธานเจ้าหน้าที่บริหาร บริษัท อินเตอร์ลิ้งค์ เทเลคอม จำกัด (มหาชน) หรือ ITEL แจ้งให้ผู้ถือใบสำคัญแสดงสิทธิทราบว่าใบสำคัญแสดงสิทธิที่จะซื้อหุ้นสามัญของ บริษัท อินเตอร์ลิ้งค์ เทเลคอม จำกัด (มหาชน) ครั้งที่ 3  หรือ ITEL–W3 สามารถใช้สิทธิแปลงเป็นหุ้นสามัญ ได้ตั้งแต่วันที่ 23-29 มิ.ย.2565  และกำหนดวันใช้สิทธิ 30 มิ.ย. 2565
ทั้งนี้ ใบสำคัญแสดงสิทธิ 1 หน่วย มีสิทธิซื้อหุ้นสามัญได้ 1 หุ้น ในราคาหุ้นละ 3.30 บาท สำหรับวัตถุประสงค์การจัดสรรใบสำคัญแสดงสิทธิในครั้งนี้ เพื่อใช้เป็นเงินทุนหมุนเวียนในการดำเนินธุรกิจ จากนโยบายของบริษัทที่เดินหน้าขยายธุรกิจอย่างต่อเนื่อง และช่วยเสริมให้บริษัทมีฐานเงินทุนที่แข็งแกร่ง สำหรับขยายการดำเนินงานในอนาคต
โดย ITEL-W3 เทรดวันแรก เมื่อวันที่ 1 พฤศจิกายน 2564 จำนวน 311,789,822 หน่วย อายุใบสำคัญแสดงสิทธิ 18 เดือน นับแต่วันที่ออกใบสำคัญแสดงสิทธิ (15 ตุลาคม 2564)
“การออกใบสำคัญแสดงสิทธิ เพื่อส่งเสริมสภาพคล่องเงินทุนหมุนเวียนของบริษัท สำหรับการดำเนินงานและรองรับการขยายธุรกิจ ซึ่งเป็นโครงการที่จะเกิดขึ้นจากโอกาสทางธุรกิจใหม่ๆ ในอนาคต ส่งผลให้มีโครงสร้างทางการเงินที่แข็งแกร่งและมั่นคงมากยิ่งขึ้น โดยช่วงนี้ ITEL มีเรื่องราวดีๆ ให้ติดตามกันต่อเนื่อง” นายณัฐนัย กล่าว
สำหรับรายละเอียดและเงื่อนไขอื่นๆ สามารถดูได้จากกำหนดการใช้สิทธิของใบสำคัญแสดงสิทธิที่จะซื้อหุ้นสามัญ ของบริษัท อินเตอร์ลิ้งค์ เทเลคอม จำกัด (มหาชน) ครั้งที่ 3 (ITEL-W3) หรือ https://interlinktelecom.co.th/th/ir/th/dataset-ir-page7.php
 